शेखपुरा (नालंदा)(पटना), संजय मेहतादेश-विदेश में प्रसिद्ध शेखपुरा का गुलाबी प्याज अब टेनिस सनसनी सानिया मिर्जा की हाई प्रोफाइल शादी में अपनी झांस की खुशबू बिखेरेगा। सानिया एवं शोएब की शादी में अरियरि प्रखंड के सनैया गांव से प्याज भेजा जाएगा। इसकी जानकारी देते हुए सनैया के जाने-माने किसान एवं अधिवक्ता मकबूल खान ने बताया कि इस शादी के प्रबंधकों द्वारा पांच टन प्याज की मांग की गयी है। खेतों में लगे प्याज को उखाड़ कर छंटाई की जा रही है। छंटाई के बाद प्याज को ट्रकों में भरकर हैदराबाद भेजा जाएगा। शेखपुरा के गुलाबी प्याज की डिमांड देश के कई राज्यों के अलावा बांग्लादेश में भी है। यहां प्याज की खेती बहुतायत में की जाती है। शेखपुरा के गुलाबी प्याज की महक पहले भी देश के कई सितारों को लुभा चुकी है। हिन्दी सिनेमा की जानी-मानी अभिनेत्री कुमकुम भी शेखपुरा के प्याज की दीवानी हैं। अपने पैतृक घर शेखपुरा के हुसैनाबाद का जब-जब कुमकुम का आगमन हुआ है वे अपने साथ शेखपुरा का गुलाबी प्याज मुम्बई ले जाना नहीं भूलती हैं। बांग्लादेश में तो राजनेताओं तक के घर में शेखपुरा का प्याज सीधे जाता है। शेखपुरा के प्याज का ही कमाल है कि देश की चर्चित सानिया मिर्जा और शोएब की शादी में भी अपनी खुशबू बिखेरेगी। सानिया की शादी में प्याज भेजने की जिम्मेवारी लेने वाले किसान मकबूल खां शेखपुरा के प्याज की मांग से गदगद हैं तथा कहते हैं कि अब शेखपुरा के प्याज की ख्याति और फैलेगी।